กสิกรมองหุ้นสัปดาห์หน้ามีโอกาสฟื้น
กสิกรมองแนวโน้มตลาดหุ้นในช่วงสัปดาห์หน้ามีโอกาสฟื้นขึ้นในกรอบจำกัด ให้แนวรับที่ 1,150-1,100 จุด
14 เม.ย. 2555

กสิกรมองแนวโน้มตลาดหุ้นในช่วงสัปดาห์หน้ามีโอกาสฟื้นขึ้นในกรอบจำกัด ให้แนวรับที่ 1,150-1,100 จุด
บริษัทหลักทรัพย์กสิกรไทย และ บริษัทศูนย์วิจัยกสิกรไทย ได้เปิดเผยแนวโน้มตลาดหุ้นในช่วงสัปดาห์หน้า (17-20 เม.ย.) โดยระบุว่าการปรับฐานในช่วงก่อนหน้านี้ อาจเป็นแรงหนุนให้ดัชนีมีโอกาสฟื้นตัวขึ้นได้ในกรอบที่อาจยังค่อนข้างจำกัด โดยต้องติดตามพัฒนาการสถานการณ์หนี้ยุโรป การเจรจา 6 ฝ่ายกับอิหร่านเกี่ยวกับโครงการนิวเคลียร์ รวมไปถึงการประชุมนโยบายการเงินของธนาคารกลางสหรัฐฯ ในวันที่ 24-25 เม.ย.
สำหรับรายงานตัวเลขเศรษฐกิจสหรัฐฯ ที่สำคัญ ได้แก่ ยอดค้าปลีก การผลิตภาคอุตสาหกรรม เครื่องชี้ภาคอสังหาริมทรัพย์ และผลสำรวจกิจกรรมภาคการผลิตในรัฐต่างๆ 
ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,150 และ 1,100 จุด ขณะที่แนวต้านคาดว่าจะอยู่ที่ 1,177 และ 1,200 จุด ตามลำดับ